খাস কলকাতার বুকে এবার সন্তান বিক্রির চেষ্টা হল। মা নিজেই বিক্রি করে দিচ্ছিলেন কয়েকদিনের শিশুকন্যাকে। সংসারে অভাবে তাড়নায় শিশু বিক্রির চেষ্টা করেছিলেন তিনি, দাবি মায়ের।
 কলকাতা: খাস কলকাতার বুকে এবার সন্তান বিক্রির চেষ্টা হল। মা নিজেই বিক্রি করে দিচ্ছিলেন কয়েকদিনের শিশুকন্যাকে। সংসারে অভাবে তাড়নায় শিশু বিক্রির চেষ্টা করেছিলেন তিনি, দাবি মায়ের। তিন সন্তান নিয়ে আখড়া এলাকায় থাকেন শামিমা।  দিন কয়েক আগে এক কন্যা সন্তানের জন্ম দেন তিনি। শামিমার দাবি, স্বামী পুলিশ হেফাজতে থাকায় তিন সন্তানকেই ভালভাবে খেতে দিতে পারছেন না তিনি। এই সন্তানের জন্মের পর অভাব আরও বেড়েছে। চারু মার্কেট থানা এলাকার এক মসজিদে মাঝেমাঝে ভিক্ষা করতে আসেন  শামিমা। সম্প্রতি এক মহিলাকে তিনি দশ হাজার টাকার বিনিময়ে সন্তান বিক্রির কথাও বলেন। এরপর শুক্রবার বিকেলে সন্তান কিনতে  ওই মহিলা আরেক মহিলাকে নিয়ে  হাজির হন। টাকা নিয়ে দরাদরির সময়ে এলাকার এন জি ও কর্তার নজরে পড়ে গোটা বিষয়টি। শামিমার দাবি, বিক্রির টাকায় দোকান খুলে অভাব মেটানোর চেষ্টা করতেন তিনি। NGO-র  তরফে ইতিমধ্যে শামিমাকে পাঁচ হাজার টাকা দেওয়া হয়েছে। যদিও গোটা বিষয়ে পুলিশে কোনও অভিযোগই জানানো হয়নি।